**POROČILO UPRAVE ZA VARNO HRANO, VETERINARSTVO IN VARSTVO RASTLIN O**

**REZULTATIH REDNEGA LETNEGA VZORČENJA OSTANKOV PESTICIDOV V KMETIJSKIH PROIZVODIH IN ŽIVILIH V LETU 2023**



**September 2024**

Uprava za varno hrano, veterinarstvo in varstvo rastlin Republike Slovenije (UVHVVR) izvaja redno letno vzorčenje ostankov pesticidov v kmetijskih proizvodih in živilih. Odvzem vzorcev poteka tekom celega leta v okviru celotne proizvodne in prodajne verige: v primarni proizvodnji, predelavi, veleprodaji in maloprodaji živil. S tem se izvaja kontrolo nad pravilno uporabo fitofarmacevtskih sredstev, z namenom varovanja zdravja potrošnikov.

Odvzem uradnih vzorcev temelji na predhodno pripravljenem programu rednega letnega vzorčenja živil, ki je del širšega uradnega nadzora živil in je delno vezan tudi na usklajen večletni program nadzora Unije. Ta časovno opredeljuje lokacijo vzorčenja, vrsto vzorčenih živil, število vzorcev ter aktivne snovi in metabolite, ki se določajo v okviru laboratorijskih analiz vzorcev. V okviru programa se določa spremljanje in preverjanje skladnosti in varnosti živil na podlagi Uredbe (ES) št. 396/2005, ki določa mejne vrednosti ostankov pesticidov v živilih (MRL). MRL pomeni zgornjo dovoljeno mejo koncentracije ostankov pesticidov v živilih, ki temelji na študijah Evropske agencije za varno hrano, dobri kmetijski praksi ter najnižji izpostavljenosti, ki varuje zdravje ranljivih skupin prebivalstva in okolje.

V Poročilu UVHVVR o rezultatih rednega letnega vzorčenja ostankov pesticidov v kmetijskih proizvodih in živilih za leto 2023 so predstavljeni rezultati spremljanja vsebnosti ostankov pesticidov, ki sodijo v pristojnost UVHVVR na podlagi Uredbe (ES) št. 396/2005. Skladno z določili zakona, ki ureja pristojnosti državne uprave, pa spremlja Ministrstvo za zdravje vsebnosti ostankov pesticidov v prehranskih dopolnilih, živilih za posebne prehranske namene, otroški hrani in pitni vodi, zato so omenjeni rezultati dosegljivi v njihovih poročilih.

Vzorci, odvzeti s strani UVHVVR v okviru drugih programov vzorčenja, niso zajeti v tem poročilu.

Pri izboru živil so bili v okviru programa rednega letnega vzorčenja za spremljanje ostankov pesticidov v živilih za leto 2023 upoštevani naslednji kriteriji:

* + stalni del programa, ki vključuje živila, ki jih Slovenci največ uživamo: jabolka, krompir, solata, moka, žita in mleko;
  + določbe EU koordiniranega programa monitoringa ostankov pesticidov;
  + **živila, ki jim sledimo,** ker so bile v preteklih letih ugotovljene vsebnosti pesticidov, ki so presegale MRL ali pa o njih obstajajo druge relevantne informacije;
  + rotirajoči del programa, sestavlja živila, ki se v program vključujejo v triletnem ciklu;
  + vzorci dodatnega nadzora, kar pomeni vključitev aktualno problematičnih živil ali vključitev dodatnih pesticidov, glede na aktualno problematiko;
  + **vzorci odvzeti za** **pregled stanja**, katerih namen je pregled stanja ostankov pesticidov v posamezni vrsti živila.

Poleg rednega letnega programa vzorčenja živil, ki je predmet tega poročila, se vsako leto odvzame vzorce na ostanke pesticidov v živilih tudi v okviru izrednega inšpekcijskega uradnega nadzora in nadzora ob uvozu živil.

Ostanki pesticidov, ki so se leta 2023 spremljali v živilih v okviru rednega letnega vzorčenja so bili izbrani na osnovi naslednjih kriterijev:

* + EU koordiniranega programa;
  + poročanja drugih držav o preseženih vrednostih pesticidov v sistemu hitrega obveščanja (RASFF);
  + podatkov o prodaji pesticidov v Sloveniji;
  + podatkov o vrsti pesticida in verjetnosti uporabe glede na namen rabe s poudarkom na insekticidih, fungicidih in akaricidih;
  + toksikoloških lastnosti pesticida.

V tabeli 1 je prikazano katera živila so bila v letu 2023 odvzeta za namen rednega letnega programa vzorčenja živil.

Tabela 1: Vrste živil, vključene v redni letni program vzorčenja živil in kmetijskih proizvodov za spremljanje ostankov pesticidov v živilih v letu 2023

|  |  |
| --- | --- |
| **sadje** | ananas, banane, granatno jabolko, grenivke, hruške, jabolka, jagode, kaki, kivi, limete, limone, maline, mandarine, mango, namizno grozdje, nektarine, pomaranče, pomelo, slive in vinsko grozdje. |
| **zelenjava** | bučke, cvetača, čebula, česen, endivija, fižol s stroki, gomoljna zelena, fižol, grah, kitajsko zelje, koleraba, korenje, krompir, kumare, motovilec, paprika, paradižnik, peteršilj, por, redkvica, rukola, sladki krompir, solata in zelena – stebelna. |
| **žita in izdelki iz žit** | ajdova moka, ječmen, koruzna moka, pirina moka, pšenica, pšenična moka, riž, rž in ržena moka. |
| **predelana živila in ostalo** | bučno olje, bučno seme, čaji, gojene gobe, ingver, konopljino seme, leča, pečena paprika, pistacija, sezamovo seme in pasta, soja, sojini kosmiči, sokovi, zelišča in začimbe. |
| **živila živalskega izvora** | jetra, med, mleko in perutninska maščoba. |

Vir: lastni

Program rednega letnega vzorčenja živil in kmetijskih proizvodov je pripravljen tako, da pridobimo podatke o pojavljanju in količini ostankov posameznih pesticidov iz čim širšega nabora živil. Za pridobitev statistično reprezentativnih podatkov, še zlasti v primerih ugotovljene prisotnosti ostankov, je potrebno odvzeti večje število vzorcev posameznega živila. Predvideno število odvzetih vzorcev posameznega živila je na letnem nivoju med 5 in 50. V letu 2023 je bilo odvzetih največ vzorcev solate in sicer 50. Na število vzorcev posameznega živila vpliva predvsem njegova poraba in pa pogostnost ugotovljenih kršitev v preteklih letih. Poleg tega so v izbor vključena tudi živila, po katerih radi segajo otroci.

V okviru programa preiskav živil se je po posameznih skupinah živil na vsebnost ostankov pesticidov v letu 2023 določalo:

* sadje: do 359 aktivnih snovi pesticidov in njihovih metabolitov,
* zelenjava: do 360 aktivnih snovi pesticidov in njihovih metabolitov,
* žita in izdelki iz žit: do 362 aktivnih snovi pesticidov in njihovih metabolitov,
* predelana živila in vzorci, ki se ne uvrščajo v skupine sadje, zelenjava, žita in izdelki iz žit: do 359 aktivnih snovi pesticidov in njihovih metabolitov,
* živila živalskega izvora: do 335 aktivnih snovi pesticidov in njihovih metabolitov.

V letu 2023 je bilo s strani Uprave za varno hrano, veterinarstvo in varstvo rastlin na vsebnost ostankov pesticidov v okviru programa rednega letnega vzorčenja preiskanih 744 vzorcev živil.

Od tega je bilo:

* 279 vzorcev (38 %) zelenjave;
* 235 vzorcev (32 %) sadja;
* 77 vzorcev (10 %) žit in izdelkov iz žit;
* 42 vzorcev (5 %) živil živalskega izvora in
* 111 vzorcev (15 %) predelanih živil.

**Grafikon 1: Delež pregledanih vzorcev v okviru UVHVVR glede na vrsto živil v letu 2023**

Vir: lastni

|  |  |
| --- | --- |
| Od 744 vzorcev živil, preiskanih v okviru programa rednega letnega vzorčenja so v 13 vzorcih živil (1,7 %) ugotovljene vrednosti ostankov pesticidov, tudi ob upoštevanju merilne negotovosti presegale mejne vrednosti, vzorci niso bili v skladu z določili Uredbe (ES) št. 396/2005.  Neskladni so bili naslednji vzorci živil:  - **5 vzorcev sadja:**  - 2x granatno jabolko (izvor: Turčija): presežena mejna vrednost acetamiprida;  - 1x kaki (izvor: Španija): presežena mejna vrednost acetamiprida in klorpirifos-etila;  - jagode (zamrznjene) (izvor: Madžarska) - presežena mejna vrednost propamokarba;  - slive (izvor: Poljska) - presežena mejna vrednost klorpirifos-etila.  - **8** **vzorcev zelenjave:**  - 2x fižol (suhi) (izvor: Bosna in Hercegovina, Egipt): presežena mejna vrednost etilen oksida;  - 2x petršilj (izvor: Italija) – 1x presežena mejna vrednost linurona, 1x presežena mejna vrednost prometrina;  - soja (zelena, suha) (izvor: Argentina): presežena mejna vrednost klotianidina in tetrametrina;  - zelena (gomolj) (izvor: Slovenija): presežena mejna vrednost mandipropamida;  - krompir (izvor: Egipt): presežena mejna vrednost imidakloprida;  - paradižnik (izvor: Turčija) - presežena mejna vrednost klorpirifos-metila.  Vzorčenje je potekalo naključno in skladno s postopki, predpisanimi v Uredbi o metodah vzorčenja proizvodov in izvajanju uredbe (ES) o mejnih vrednostih ostankov pesticidov v ali na hrani in krmi rastlinskega in živalskega izvora (Ur. l. RS, št. 31/2017). Vzorci so bili odvzeti v različnih fazah: v fazi po obiranju primarnih proizvodov pripravljenih za trženje, v proizvodnji, prodaji, ob pakiranju, v distribuciji, maloprodaji, pa tudi iz silosov.  Za vse zgoraj navedene vzorce, za katere je bila izdelana ocena tveganja za zdravje ljudi, živila niso predstavljala tveganja za zdravje na osnovi izračuna akutne izpostavljenosti pesticidom (po določilih 14. člena Uredbe (ES) št. 178/2002).  Iz rezultatov nadzora vsebnosti pesticidov v živilih v letu 2023 je razvidno, da slaba polovica vzorcev ni vsebovala ostankov pesticidov oziroma so bile vsebnosti pod mejo določanja uporabljene analizne metode.  Na vsebnost ostankov pesticidov je bilo v okviru rednega letnega nadzora v letu 2023 na Ministrstvu za zdravje preiskanih tudi 10 vzorcev otroške hrane. Vseh 10 vzorcev je bilo skladnih.  Ugotavljamo, da je nadzor živil nujno potreben, saj vsako leto odkrijemo posamezna živila, ki se jih odpokliče oziroma umakne iz prodaje. Nadzor zagotavlja redno in nenapovedano kontrolo živil, ki so v prodaji na našem trgu in pripomore, da se iz prodaje umakne živila, ki bi lahko povzročala škodljiv vpliv na zdravje potrošnikov. |  |